| *Anhima cornuta* |
| --- |
| Tres espécimes no Parque Nacional do Manu, Perú |
| Estado de conservación |
| Pouco preocupante (LC)Pouco preocupante |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Aves |
| Orde: | Anseriformes |
| Familia: | Anhimidae |
| Xénero: | ***Anhima***Brisson, 1760 |
| Especie: | ***A. cornuta*** |

 |
| Nome binomial |
| ***Anhima cornuta***(Linnaeus, 1766) |
| Área de distribución de Anhima cornutaÁrea de distribución de *Anhima cornuta*Área de distribución de *Anhima cornuta* |

***Anhima cornuta*** é unha especie de ave anseriforme da familia dos anímidos, a única incluída no xénero *Anhima*.

Taxonomía
---------

### Descrición

#### Xénero

O xénero foi descrito en 1760 polo Mathurin Jacques Brisson.

#### Especie

A especie descibiuna Linneo en 1766 baixo o nome de *Palamedea cornuta*.

#### Sinónimos

* Do xénero:
	+ *Palamadea* Bechstein, 1791
	+ *Palamedea* Linnaeus, 1766
	+ *Palamedes* Billberg, 1828
	+ *Palamedia'* Fleming, 1822

* Da especie:
	+ *Palamedea cornuta* Linnaeus, 1766 (protónimo)

#### Notas taxonómicas

Esta especie xa era coñecida no século XVII, e foi descrita en 1766 polo naturalista sueco Carl Linnaeus na duodécima edición do seu *Systema Naturae*, co nome binomial *Palamedea cornuta*.

A especie é hoxe a única situada no xénero *Anhima*, que foi creado polo zoólogo francés Mathurin Jacques Brisson en 1760.

O epíteto específico *cornuta* é a palabra latina para "cornudo".

O naturalista alemán Georg Marcgrave utilizara o nome latino *Anhima* en 1648 para esta especie na súa *Historia naturalis Brasiliae*.

Hábitat e distribución
----------------------

### Hábitat

Vive ao bordo da auga nas selvas de América Central e do Sur. 

### Distribución

Propia de Suramérica, amplamente estendida, as súas poboacións ocupan boa parte de Colombia, Venezuela, Brasil, Ecuador, Perú, as Güianas e Bolivia. Probabelmente extinguida en Trinidad e Tobago.

A pesar de ter diminuído localmente, segue estendida e é bastante común en xeral. A súa área de dispersión no Brasil parece que se expandiu nos últimos anos.

Características
---------------

*Anhima cornuta* é unha ave moi grande, de 84 a 95 cm de lonxitude e 3,5 kg de masa corporal, cun pequeno pico parecido ao dunha galiña. As partes superiores, a cabeza e o peito son de cor negra, con manchas brancas na crista, na gorxa e nas ás coberteiras. Hai unha longa estrutura espiñenta que se proxecta cara a adiante desde a crista. Esta estrutura é única entre as aves e non deriva dunha pluma senón que é unha estrutura cornificada que está lixeiramente unida ao cranio e que crece continuamente mentres se rompe a miúdo na súa punta. Isto dálle o seu nome a esta especie. Ten as patas moi longas e tres dedos grandes en cada unha. O ventre e as coberteiras debaixo das ás son brancas. Ten dous esporóns afiados nas súas ás, e os pés só están parcialmente palmados.

Comportamento
-------------

Adoitan andar en parellas ou pequenos grupos familiares. Constrúe niños flotantes nos esteiros e descansa sobre árbores altas. Pasa a maior parte do tempo pastando sobre a vexetación flotante ou descansando sobre a copa das árbores, desde onde emite sons guturais que lle serven para demarcar o seu territorio.

Tenden a agruparse, pero son na súa maior parte semisociais, e son bastante sedentarios.

Alimentación
------------

Como ave herbívora representa, xunto coas aves fruxívoras, granívoras e nectarívoras, o nivel dos consumidores primarios da cadea trófica nas chairas colombovenezolanas. Aliméntase de diferentes partes das plantas: brotes, follas tenras, raíces, flores e froitos.

Estado de conservación
----------------------

A Unión Internacional para a Conservación da Natureza e dos Recursos Naturais, considerando que esta especie ten unha área de distribución extremadamente grande e, polo tanto, non se aproxima aos limiares de vulnerábel baixo o criterio de tamaño da área de distribución, e a pesar de que a tendencia da poboación parece ser decrecente, non se cre que o descenso sexa o suficientemente rápido como para achegarse aos limiares de vulnerábel segundo o criterio de tendencia da poboación. O tamaño da poboación pode ser de moderadamente pequeno a grande, pero non se cre que se achegue aos limiares de vulnerábel baixo o criterio do tamaño da poboación. Por estes motivos a especie é avaliada como *LC* (pouco preocupante).

Notas
-----

1. 1 2 3  BirdLife International (2016): *Anhima cornuta* na *Lista vermella* da UICN. Versión 2022-1. Consultada o 20 de outubro de 2022.
2. 1 2 3 4  *Anhima* Brisson, 1760 no GBIF. Consultado o 20 de o 20 de outubro de 2022.
3. ↑  *Anhima* Brisson, 1760 na BioLib. Consultada o 20 de o 20 de outubro de 2022.
4. ↑  *Anhima cornuta* (Linnaeus, 1766) na BioLib.
5. ↑  Grew, Nehemiah (1681): *Rarities belonging to the Royal Society*, p. 65.
6. ↑  Linnaeus, Carl (1766): *Systema naturae per regna tria natura, secundum classes, ordines, genera, species, cum characteribus, differentiis, synonymis, locis. Vol. 1 (12ª ed.). Holmiae* (Estocolmo): Laurentii Salvii*. p. 232*.
7. ↑  Brisson, Mathurin Jacques (1760): *Ornithologie, ou, Méthode Contenant la Division des Oiseaux en Ordres, Sections, Genres, Especes & leurs Variétés* (en francés e latín). Paris: Jean-Baptiste Bauche. Vol. 1, p. 48, Vol. 5, p. 518.
8. ↑  Gill, Frank & Donsker, David, eds. (2019): "Screamers, ducks, geese, swans". *World Bird List* Version 9.1. Gill, Frank; Donsker, David, eds. (2019). "Screamers, ducks, geese, swans". World Bird List. Version 9.1. International Ornithologists' Union.
9. ↑  Jobling, J. A.; del Hoyo, J.; Elliott, A.; Sargatal, J.; Christie, D. A.; de Juana, E. eds. (2019): "Key to Scientific Names in Ornithology". En *Handbook of the Birds of the World Alive*. Barcelona: Lynx Edicions.
10. ↑  Marcgrave, Georg (1648): *Historia naturalis Brasiliae. Vol. Liber Quintus: Qui agit de Avibus. Lugdun et Batavorum* (Londres e Leiden): *Franciscum Hackium and Elzevirium*, p. 215.
11. ↑  Piland, N. (2020): Horned Screamer (*Anhima cornuta*), version 1.0. In *Birds of the World* (T. S. Schulenberg, Editor). Cornell Lab of Ornithology, Ithaca, NY, USA.
12. ↑  Stettenheim, Peter R. (2000): "The Integumentary Morphology of Modern Birds—An Overview". *American Zoologist* **40** (4): 461–477.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Anhima cornuta*** |

|  |  |
| --- | --- |
|  | Wikispecies posúe unha páxina sobre:  ***Anhima cornuta*** |

### Bibliografía

* del Hoyo, Josep, Andrew Elliott, Jordi Sargatal, eds. (1992): *Handbook of the Birds of the World. Volume 1. Ostrich to Ducks*. Barcelona: Lynx Edicions ISBN 978-84-8733-410-8. ("Family Anhimidae", pp. 528–535).
* McNish, Thomas (1992): *Naturaleza de Caño Limón. Aves del Llano*. Bogotá: Villegas Editores. ISBN 95-8913-871-3.
* Todd, Frank S. (1991): "Family Anhimidae". En Forshaw, Joseph, ed. *Encyclopaedia of Animals: Birds*. London: Merehurst Press. ISBN 1-8539-1186-0, p. 87.

### Outros artigos

* Anseriformes
* Anímidos

|  |  |
| --- | --- |
| Control de autoridades | 
* Wd: Q732753
* EBID: ID
* GEC: 0078539
* MAG: 2778114690

 |

|  |  |
| --- | --- |
| Identificadores taxonómicos | 
* ADW: Anhima\_cornuta
* Avibase: 71BA40DCE729C6A7
* BirdLife: 22679723
* eBird: horscr1
* GBIF: 2497983
* iNaturalist: 6908
* IRMNG: 10593076
* ITIS: 553901
* IUCN: 22679723
* NCBI: 56280
* TAXREF: 441641
* Xeno-canto: Anhima-cornuta

 |